Predkladacia správa

Slovenská republika je členom Rozvojovej banky Rady Európy od 22. decembra 2000. Banka poskytuje dlhodobé úvery, ktoré slúžia na spolufinancovanie projektov sociálneho charakteru. Pôžička Banky sa obvykle poskytuje na obdobie 10-15 rokov, pričom je možný odklad splácania istiny na obdobie 3-5 rokov. Pôžička sa poskytuje za výhodných úrokových sadzieb, väčšinou v rozmedzí 4-5%. Ak nejde o vládny úver, Banka vyžaduje záruky vlády krajiny žiadateľa. 

Jednou z cieľových oblastí Rozvojovej banky Rady Európy je aj posilňovanie sociálnej kohézie v Európe a z toho vyplývajúce aktivity ako výstavba a rekonštrukcia sociálnych obydlí pre postihnuté deti a dospelých, prispievanie k zlepšeniu životných podmienok a ochrane zdravia postihnutých občanov a s tým súvisiace vytváranie nových pracovných príležitostí. Oficiálnym žiadateľom o pôžičku na účely financovania infraštruktúry pre domovy sociálnych služieb formou realizácie projektu „Transformácia existujúcich zariadení sociálnych služieb“ je Ministerstvo financií  Slovenskej republiky. Konečnými príjemcami prostriedkov pôžičky sú Krajské úrady a vyššie územné celky. Slovenská republika sa uchádza o pôžičku v hodnote 200 136,6 tis. Sk na financovanie skoro 40 % predpokladaných nákladov na projekt. Dofinancovanie zvyšných 60 % (20 % DPH) bude zabezpečené zo zdrojov štátneho rozpočtu SR. Slovensko žiada o pôžičku na obdobie  10 rokov s 3-ročným odkladom prvej splátky istiny.

Projekt „Transformácia existujúcich zariadení sociálnych služieb“ je v poradí piaty projekt, ktorý plánuje Slovenská republika predložiť do RB RE. Jedným z prioritných atribútov poskytovania starostlivosti pre postihnutých občanov s telesným postihnutím, s duševnými poruchami a poruchami správania, zmyslovým postihnutím vrátane kombinácií uvedených postihnutí v domovoch sociálnych služieb je humanizácia podmienok života klientov, ktorá  naráža na bariéru absencie finančných prostriedkov zo štátneho rozpočtu na výstavbu, resp. na rekonštrukciu objektov z hľadiska bezbariérovosti a modernizácie technologického zabezpečenia prevádzky domovov sociálnych služieb. Nie je ojedinelým javom, že obyvatelia domovov sociálnych služieb sú umiestnení v 16-posteľových izbách, že sa v dnešnej dobe zabezpečuje vykurovanie priestorov v domovoch sociálnych služieb pevným palivom (chýba plynofikácia kotolní), v mnohých domovoch sociálnych služieb sa nevykonávali z dôvodu nedostatku finančných prostriedkov vôbec opravy a údržba technologického vybavenia objektov domovov sociálnych služieb je zastaralá, samotné budovy sú ošarpané, vybavenie je nedostatočné. Preto realizácia tohto projektu, ktorého cieľom je rekonštrukcia objektov,  infraštruktúry, nákup zariadení a výstavba chráneného bývania a dielní v 25 domovoch sociálnych služieb na Slovensku prispeje k zlepšeniu životných podmienok a ochrane zdravia pre postihnuté deti a dospelých.	

Pôžička z RB RE predstavuje pre Slovenskú republiku možnosť získať nízko úročené úverové prostriedky na vyfinancovanie tohto projektu sociálneho charakteru.

Po schválení vládou SR bude oficiálna žiadosť vlády SR o pôžičku zaslaná ministrom zahraničných vecí SR prostredníctvom Stálej misie SR pri Rade Európy generálnemu tajomníkovi Rady Európy a guvernérovi Rozvojovej banky Rady Európy. Generálny tajomník Rady Európy na základe posúdenia návrhu projektu vydá stanovisko o jeho prijateľnosti z hľadiska politických a sociálnych priorít Rozvojovej banky Rady Európy. Guvernér Rozvojovej banky Rady Európy súčasne vypracuje stanovisko k technických a finančným aspektom projektu.

Návrh projektu bude spolu so stanoviskami generálneho tajomníka Rady Európy a guvernéra Rozvojovej banky Rady Európy ďalej postúpený Administratívnej rade Rozvojovej banky Rady Európy na schválenie.

Doložka finančných, ekonomických, enviromentálnych vplyvov a vplyvov na zamestnanosť je súčasťou materiálu. 

Rozpočet na rok 2003 bol schválený zákonom č. 750/2002 Z. z.. Podľa § 8 ods. 4 písm. j) zákona o štátnom rozpočte na rok 2003 na účely financovania infraštruktúry pre domovy sociálnych služieb z úveru od Rozvojovej banky Rady Európy v roku 2003 bola vyčlenená čiastka 137 600 tis. Sk v kapitole Všeobecná pokladničná správa. V dôsledku riešenia iných naliehavých potrieb štátneho rozpočtu táto čiastka znížená na 37 600 tis. Sk, ktorá bude použitá v plnej sume. Podiel štátu na financovaní projektu v sume 56 420 tis. Sk je v rámci schváleného rozpočtu na rok 2003 zabezpečený v rozpočtových kapitolách krajských úradov a v limitoch dotácií na kapitálové výdavky oznámených pre vyššie územné celky na rok 2003.
V roku 2004 sa odhaduje čerpanie pôžičky z RB RE vo výške 127 451,2 tis. Sk a podiel štátu na spolufinancovaní projektu z  rozpočtu kapitol krajských úradov a kapitoly Súhrnného finančného vzťahu k obciam a vyšším územným celkom vo výške 191 153,2 tis. Sk. Predpokladané čerpanie pôžičky  z RB RE v roku 2005 je odhadované na 29 221 tis. Sk a zo rozpočtu kapitol krajských úradov a Súhrnného finančného vzťahu k obciam a vyšším územným celkom vo výške 43 828 tis. Sk. V roku 2006 je odhadované čerpanie pôžičky z RB RE na 5 864,4 tis. Sk a súčasne z rozpočtu kapitol krajských úradov a Súhrnného finančného vzťahu k obciam a vyšším územným celkom 8794,6 tis. Sk. Podiel štátu na spolufinancovaní projektu v rokoch 2004 – 2006 podľa krajských úradov a vyšších územných celkov je uvedený v prílohe k uzneseniu vlády SR.  

Materiál prešiel skráteným medzirezortným pripomienkovým konaním. Z celkového počtu 33 pripomienkujúcich subjektov 20 zaslalo návrhy a pripomienky, z nich 15 subjektov neuplatnilo pripomienky a 5 pripomienkujúcich subjektov vyjadrilo pripomienky (z toho 5 vecného charakteru). Z vyššie uvedeného počtu pripomienkujúcich subjektov 12 nezaslalo pripomienky (podpredsedovia vlády SR (pre legislatívu, pre európsku integráciu,  pre ľudské a menšinové práva a regionálny rozvoj), Ministerstvo školstva SR, Ministerstvo výstavby a regionálneho rozvoja SR, Odbor vládnej agendy ÚV SR, Sekcia hospodárskej politiky ÚV SR, Protimonopolný úrad, Najvyšší kontrolný úrad, Úrad geodézie, kartografie a katastra, Úrad pre štátnu službu, Úrad pre finančný trh, Asociácia zamestnávateľských zväzov a združení SR, Sociálna poisťovňa).